Diari Oficial de la Generalitat Valenciana


Sumari del DOGV 5227, del 27-03-2006 (2006/3371)

RESOLUCIÓ de 10 de març de 2006, del vicepresident del Consell de la Generalitat per la qual es convoquen ajudes destinades a la promoció institucional, estudis i esdeveniments d'interés local en xicotets municipis i entitats locals menors de la Comunitat Valenciana en l'exercici 2006 i s'aproven les bases reguladores de la convocatòria.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5227

Data del DOGV
:   27-03-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/3371


Data del document
:   10-03-2006

Organisme emissor
:   Presidència de la Generalitat

Tipus de document
:   Resolució

Correcció d'errades

 Descriptors 

:   * administració local
    * institució pública
    * municipi
    * ajuda pública
    * suport econòmic

RESOLUCIÓ de 10 de març de 2006, del vicepresident del Consell de la Generalitat per la qual es convoquen ajudes destinades a la promoció institucional, estudis i esdeveniments d'interés local en xicotets municipis i entitats locals menors de la Comunitat Valenciana en l'exercici 2006 i s'aproven les bases reguladores de la convocatòria. [2006/3371]  
La cohesió trerritorial constituïx un principi que informa el nostre ordenament jurídic, així, la Constitució Espanyola en l'article 138 consagra el principi de solidaritat i equilibri territorial i establix que este s'aconseguix vetlant per l'establiment d'un equilibri econòmic, adequat i just entre les diverses parts del territori espanyol. També la Comunitat Valenciana deu en l'exercici de les seues competències vetlar per la realització dins del seu propi territori dels principis de solidaritat i cohesió territorial.  
La política de la Generalitat s'inscriu en la línia de foment de les entitats locals del nostre àmbit territorial, en especial dels municipis i entitats amb menor població i amb menors recursos financers.   
Sense cap dubte els xicotets municipis i les entitats locals menors exercixen un paper fonamental en la cohesió territorial i en la prestació de servicis públics essencials als ciutadans, per la qual cosa es consideren prioritàries les polítiques públiques que tracten d'impulsar d'una forma real i efectiva els seus actuals sistemes de finançament.  
Per a això, la Llei 15/2005 de 26 de desembre de Pressupostos de la Generalitat per a 2006, contempla l'existència de dos línies pressupostàries destinades al finançament de despeses corrents i d'inversió municipals, amb independència de les altres línies existents per a tots i cada un dels departaments del Consell de la Generalitat.   
La Generalitat en el marc de les actuacions de suport i foment del xicotet municipi instrumenta estes ajudes, destinades al foment de la promoció institucional, estudis i esdeveniments d'interés local, incloses en el Fons de Cohesió Territorial de la Comunitat Valenciana, d'acord amb els principis d'objectivitat, transparència, lliure concurrència i ple respecte a l'autonomia i suficiència financera dels ens locals i solidaritat.  
Per això, d'acord amb el que disposa la Llei 5/1983, de 30 de desembre, del Consell de la Generalitat, el Decret Legislatiu de 26 de juny de 1991, del Consell de la Generalitat, pel qual s'aprova el Text Refós de la Llei d'Hisenda Pública de la Generalitat, el Decret 180/2004, d'1 d'octubre, del Consell de la Generalitat, pel qual s'aprova el Reglament Orgànic i Funcional de la Presidència de la Generalitat i la Resolució de 2 de novembre del 2004, del president de la Generalitat (DOGV núm.4.878 de 8 de novembre) per la qual es delega en el vicepresident de la Generalitat la facultat de dictar les resolucions relatives a les convocatòries específiques i a l'atorgament de les ajudes i subvencions, resolc:  
Primer. Convocatòria  
Convocar les ajudes per al foment de la promoció institucional, estudis i esdeveniments d'interés local dels xicotets municipis i entitats locals menors de la Comunitat Valenciana.  
L'import global màxim destinat a finançar les dites ajudes ascendix a 4.598.548,53 €, finançat amb la línia de subvenció T4230000 inclosa en el Programa, 612.60, del Pressupost de la Generalitat destinada al desenvolupament integral dels municipis de la Comunitat Valenciana.  
Segon. Bases  
Aprovar les bases per les quals es regula la convocatòria d'ajudes als xicotets municipis i entitats locals menors de la Comunitat Valenciana, model de sol·licitud i documents complementaris que s'inclouen com a annex a esta resolució.  
Contra la present resolució, que posa fi a la via administrativa, es podrà interposar recurs contenciós administratiu davant de la Sala Contenciosa Administratiu de Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua publicació, podent efectuar-se requeriment previ davant de l'òrgan competent en el termini de dos mesos comptats des de la seua publicació, tot això de conformitat amb el que establix l'article 116 de la llei 30/1992, de 26 de novembre, de Règim jurídic de les Administracions Públiques i del Procediment Administratiu Comú i en els articles 10 i 44, i 46 de la llei 29/1998, de 13 de juliol, Reguladora de la Jurisdicció contenciosa Administrativa, sense perjuí que s'utilitze qualsevol altra via que es considere oportuna.   
València, 10 de març de 2006.. El vicepresident del Consell (p.d. Resolució de 02.11.2004): Víctor Campos Guinot.  
ANNEX I  
BASES DE LA CONVOCATÒRIA DE LES AJUDES DESTINADES A LA PROMOCIÓ INSTITUCIONAL, ESTUDIS I ESDEVENIMENTS D'INTERÉS LOCAL DELS MUNICIPIS I ENTITATS LOCALS MENORS DE LA COMUNITAT VALENCIANA PER A L'EXERCICI 2006  
Primera. Objectius  
La present convocatòria té com a objectiu coadjuvar al desenvolupament integral dels xicotets municipis i entitats locals menors de la Comunitat Valenciana, a través del finançament accions de promoció institucional, estudis i esdeveniments d'interés local.  
Segona. Beneficiaris  
Podran ser beneficiaris del present programa d'ajudes tots els ajuntaments i entitats locals Menors de la Comunitat Valenciana que no excedisquen de 1.500 habitants, d'acord amb les xifres oficials resultants de l'última revisió del padró municipal, declarades oficials pel Reial Decret 1358/2005 (publicat en BOE núm. 287 de 1 de desembre del 2005).  
Els beneficiaris de les ajudes hauran de reunir els requisits establits en l'article 13 de la Llei General de Subvencions 38/2003, de 17 de novembre.  
Els ajuntaments i entitats locals menors beneficiàries de la subvenció podran subcontractar les activitats objecte de la subvenció fins al 100% del seu import, i en este cas caldrà ajustar-se al que disposa l'article 29 de la Llei General de Subvencions 38/2003, de 17 de novembre.  
Tercera. Actuacions subvencionables.  
Seran subvencionables a través del programa d'ajudes que la present convocatòria regula, les despeses derivades de la realització d'actuacions i esdeveniments que contribuïsquen a potenciar la promoció institucional dels municipis, la realització d'estudis sobre qüestions d'interés municipal i la realització d'esdeveniments d'interés local.  
No seran subvencionables, de conformitat amb la present Resolució, les despeses relatives a inversions reals, adquisició d'elements d'immobilitzat material i en general tots aquells que tinguen la naturalesa de despeses de capital. Tampoc no seran objecte de la present subvenció les despeses derivats del consum d'energia elèctrica i altres subministraments anàlegs així com les despeses d'oficina.  
Quarta. Formalització de sol·licituds i termini de presentació.  
La sol·licitud d'ajudes haurà de presentar-se en el termini d'1 mes des de l'endemà a la publicació de a convocatòria en el DOGV, dirigida a la Secretaria Autonòmica de Cohesió Territorial, al C/ Juristes núm. 10, 46705, València. L'incompliment d'este termini determinarà la inadmissió de la sol·licitud i la consegüent denegació de l'ajuda sol·licitada.  
La sol·licitud podrà presentar-se en qualsevol dels llocs establits en l'article 38.4 de la Llei 30/1992, de Règim Jurídic de les Administracions Públiques i Procediment Administratiu Comú.  
En cas d'enviament per correu certificat, la presentació de la documentació en l'oficina de correus corresponent haurà de fer-se d'acord amb el que disposa l'article 31 del Reial Decret 1829/1999, de 3 de desembre, en sobre obert, a fi que l'exemplar destinat a la Secretaria Autonòmica de Cohesió Territorial siga datat i segellat abans de ser certificat. En el cas que la sol·licitud no estiga datada i segellada per l'oficina de correus corresponent s'entendrà com a data vàlida de presentació aquella en què tinga entrada en el registre corresponent  
La dita sol·licitud es presentarà firmada per l'alcalde-president, amb el segell de la corporació, en el model que figura com a document 1 de l'annex II de la present orde i ira acompanyada de la documentació següent:  
a) Resum del pressupost de l'exercici corrent (classificació econòmica a nivell de capitule) si ha sigut aprovat, i, en cas contrari del pressupost prorrogat de l'exercici anterior (document 2 de l'annex II).   
b) Resolució d'alcaldia o certificació d'acord plenari, en el que se sol·licite la subvenció.  
c) Memòria descriptiva de l'actuació per a la que se sol·licita l'ajuda.  
d) Certificació expedida pel secretari de la corporació que l'entitat local no està sotmesa en cap de les prohibicions per a obtindre la condició de beneficiari assenyalades en l'apartat 2 de l'article 13 de la Llei 38/2003, de 17 de novembre, General de Subvencions.  
Deurà necessàriament constar en la sol·licitud d'ajudes:  
1) Breu descripció de l'actuació per a la qual se sol·licita l'ajuda.  
2) Cost de l'actuació IVA inclòs i ajuda sol·licitada a través del present programa, així com altres ajudes concedides.  
3) Que la inversió s'executa a càrrec del pressupost de l'exercici 2006, així com la seua forma o sistema de finançament.  
4) Compromís de l'ajuntament d'aportar aquella part de l'import total de l'actuació que no cobrisca la subvenció concedida i no haja sigut finançada d'una altra manera.   
5) Compromís de donar l'adequada publicitat del finançament de l'actuació a través d'esta ajuda.   
6) Compromís de reintegrar les quantitats que s'hagueren percebut, en cas de revocació de l'ajuda, així com de comunicar a la Secretaria Autonòmica de Cohesió Territorial les ajudes obtingudes per a la mateixa finalitat, de qualsevol altra administració pública o ens públics o privats i de complir en general totes les condicions i obligacions imposades per les presents bases reguladores, Llei d'Hisenda Pública de la Generalitat, Llei General de Subvencions i la resta de normativa vigent que s'hi aplique.  
Si la sol·licitud no reunix els requisits i documents que s'assenyalen en esta base es requerirà a l'interessat perquè, en un termini de 10 dies, esmene la falta o acompanye els documents preceptius, amb indicació que, si així no ho fera, se li tindrà per desistit de la seua petició prèvia resolució, d'acord amb l'articule 71, apartat 1 de la Llei 3071992, de 26 de novembre, de Règim Jurídic de les Administracions Públiques i del Procediment Administratiu Comú, modificat per la Llei 4/1999, de 13 de gener.  
Quinta. Requisits per a concessió d'ajudes.  
La quantia màxima a percebre pels municipis es xifra en 15.500 euros.   
Sexta. Criteris per a la concessió  
Per a la concessió o denegació d'ajudes destinades al finançament d'inversions de capital, així com per a la determinació del seu percentatge, es tindran en compte els aspectes següents:  
a) Efectes que l'actuació proposada pot representar per a la promoció de la imatge municipal i dels valors autòctons de la localitat, així com la vinculació dels possibles estudis a actuacions de notori interés municipal.   
b) Quantia de l'actuació.  
c) Recursos pressupostaris existents.  
d) Viabilitat de l'actuació proposada.  
Sèptima. Resolució de les sol·licituds.  
1. Per a l'estudi i valoració de les sol·licituds presentades pels municipis i entitats locals menors es constituirà una comissió avaluadora presidida per la Secretaria Autonòmica de Cohesió Territorial, i integrada pel director general de Coordinació, el director general d'administració local, el president de la Federació Valenciana de Municipis i Províncies, més dos vocals designats per la Secretaria Autonòmica. La instrucció del procediment es realitzarà en la Secretaria Autonòmica de Cohesió Territorial. La comissió elaborarà una proposta en relació amb l'aprovació o denegació de les mateixes sol·licituds presentades pels municipis, així com sobre els projectes seleccionats i l'assignació de quantitats a cada una d'elles.  
2. L'òrgan competent per a la resolució dels expedients és la Vicepresidència del Consell de la Generalitat, per delegació del president de la Generalitat.  
3. El termini màxim per a resoldre les sol·licituds serà de quatre mesos comptats des de la publicació de la present convocatòria, transcorregut el qual sense que haja recaigut una resolució expressa, podran entendre's desestimades. La resolucions, expresses o presumptes, posaran fi a la via administrativa, aplicant-se el règim de recursos establits en la llei 30/1992, de 26 de novembre, de Règim Jurídic de les Administracions Publiques i de procediment Administratiu Comú, modificada per la Llei 4/1999, de 13 de gener.  
4. L'eficàcia de la concessió de l'ajuda quedarà supeditada al compliment dels termes condicions de la concessió. La no presentació de la justificació de la despesa en el termini fixat donarà lloc a la perduda de la subvenció amb audiència prèvia de l'interessat. Podrà modificar-se la resolució de la concessió si en el mateix termini fixat per a la justificació s'alteraren les condicions que van determinar la concessió, així com l'obtenció concurrent d'ajudes atorgades per altres administracions o ens públics o privats, quan superen el cost total de l'actuació a realitzar.  
5. La resolució es notificarà als interessats en els termes que preveu l'article 58 de la Llei 30/1992, de 26 de novembre, de Règim Jurídic de les administracions Públiques i del Procediment Administratiu Comú.  
Octava. Quantia de les ajudes.  
La quantia de les ajudes serà determinada en el procés de selecció tenint en compte les disponibilitats pressupostàries i els criteris de selecció. La dita quantia podrà arribar fins al 100% del cost elegible.  
El cost elegible de l'actuació serà el cost subvencionable de l'actuació, definit en els termes establits en l'article 31 de la Llei 38/2003, General de Subvencions.  
Novena. Procediment de pagament.  
Pagament total a la justificació del compliment del que convé.  
Desena. Justificació de la subvenció.  
Dins del termini establit a este efecte, el beneficiari haurà de justificar la realització de la despesa per a l'actuació de la qual li va ser concedida l'ajuda, a l'efecte de poder ser lliurades les quantitats corresponents, i s'haurà de dur a terme en els següents termes i d'acord amb el que disposa la resolució de concessió:  
1. Es presentarà certificació de la inversió subvencionada, segons el model expressat en l'annex II d'esta orde.  
2. La documentació justificada de la despesa podrà remetre's fins al dia 15 de setembre de 2006.  
3. L'ajuda concedida es veurà reduïda proporcionalment en el cas que la justificació de les despeses realitzades no arribe a la quantia assenyalada.  
4. La no presentació de la justificació de la despesa en el termini fixat donarà lloc a la pèrdua de la subvenció i consegüent revocació. En la tramitació del procediment es garantirà en tot cas l'audiència de l'interessat.  
5. Per a fer efectiu el pagament de les ajudes concedides, els beneficiaris hauran d'aportar l'entitat financera a què procedisca efectuar els pagaments per transferència, indicant les dades de l'entitat financera, la sucursal i el número de compte corrent, junt amb les seues respectives claus numèriques, tot això per mitjà de la formalització de la corresponent fitxa de manteniment de tercers (altes d'entitat de crèdit) que figura com a document 3 en l'annex II de la present convocatòria d'ajudes.  
6. La justificació de la subvenció haurà de complir amb els requisits establits en l'article 30 de la Llei General de Subvencions 38/2003.  
Onzena. Obligacions dels beneficiaris.  
Els beneficiaris d'estes ajudes estaran subjectes a les obligacions derivades del contingut de les presents bases, de la resolució de concessions de la subvenció i, en general de la normativa vigent que s'hi aplique. En tot cas són obligacions dels municipis beneficiats les establides en l'article 14 de la Llei 38/2003, de 17 de novembre, General de Subvencions, i entre elles l'obligació d'acreditar, abans de la proposta de resolució que es troben al corrent en el compliment de les seues obligacions tributàries i amb la Seguretat Social.  
Dotzena. Revisió d'expedients.  
1. En els casos previstos en l'article 37 de la Llei General de subvencions, els beneficiaris hauran de reintegrar la totalitat o part de la quantitat percebuda mes els corresponents interessos de demora.  
2. En els dits casos es procedirà a la incoació de l'oportú expedient que, amb audiència prèvia del municipi interessat, serà resolt per la Vicepresidència de la Generalitat per delegació del president.  
3. El falsejament o ocultació de dades i documents en quant que afecten substancialment la concessió i lliurament de fons públics, donarà lloc a responsabilitat en l'orde jurisdiccional competent.  
Tretzena. Règim Jurídic de les ajudes  
En tot allò no previst en esta resolució els municipis beneficiaris se sotmetran al que establix la Llei d'Hisenda Pública de la Generalitat Valenciana, la Llei de Pressupostos de la Generalitat per a l'exercici 2006, la Llei General de Subvencions i la resta de normativa aplicable.  
Catorzena. Acceptació de les bases  
La participació en la present convocatòria implica l'acceptació de les bases que la regulen.